Διάταξη του Γενικού Δικαστηρίου (πρώτο τμήμα) της 17ης Μαΐου 2017 – Cuallado Martorell κατά Επιτροπής
(Υπόθεση T‑481/16 RENV)
«Υπαλληλική υπόθεση – Πρόσληψη – Γενικός διαγωνισμός – Αποκλεισμός από την προφορική δοκιμασία – Βαθμολόγηση της γραπτής δοκιμασίας – Απόφαση περί μη εγγραφής του ονόματος της προσφεύγουσας στον πίνακα επιτυχόντων – Δυνατότητα της εξεταστικής επιτροπής να αναθέσει τη διόρθωση των γραπτών δοκιμασιών σε ένα από τα μέλη της – Προσφυγή εν μέρει προδήλως απαράδεκτη και εν μέρει προδήλως νόμω αβάσιμη»
1.      Υπαλληλικές προσφυγές – Βλαπτική πράξη – Απόφαση εκδοθείσα κατόπιν επανεξετάσεως προγενέστερης αποφάσεως – Απόφαση εκδοθείσα από εξεταστική επιτροπή διαγωνισμού μετά από επανεξέταση του φακέλου υποψηφίου στον οποίο δεν επιτράπηκε να συμμετάσχει στον διαγωνισμό
(Κανονισμός Υπηρεσιακής Κατάστασης των υπαλλήλων, άρθρα 90 § 2 και 91 § 1)
(βλ. σκέψεις 42-44)
2.      Υπάλληλοι – Διαγωνισμός – Βαθμολόγηση των επιδόσεων των υποψηφίων – Εξουσία εκτιμήσεως της εξεταστικής επιτροπής – Δικαστικός έλεγχος – Όρια
(Κανονισμός Υπηρεσιακής Κατάστασης των υπαλλήλων, παράρτημα III)
(βλ. σκέψεις 52, 53)
3.      Υπάλληλοι – Διαγωνισμός – Εξεταστική επιτροπή – Άρνηση κοινοποιήσεως των διορθωμένων γραπτών δοκιμασιών – Υποχρέωση αιτιολογήσεως – Περιεχόμενο – Τήρηση του απορρήτου των εργασιών
(Κανονισμός Υπηρεσιακής Κατάστασης των υπαλλήλων, άρθρο 25 και παράρτημα III, άρθρο 6)
(βλ. σκέψεις 54, 55)
4.      Υπάλληλοι – Διαγωνισμός – Εξεταστική επιτροπή – Χρησιμοποίηση διορθωτών – Επιτρέπεται – Προϋποθέσεις
(Κανονισμός Υπηρεσιακής Κατάστασης των υπαλλήλων, παράρτημα III, άρθρο 3)
(βλ. σκέψεις 60, 61)
Αντικείμενο
Αίτημα βάσει του άρθρου 270 ΣΛΕΕ περί ακυρώσεως της αποφάσεως της εξεταστικής επιτροπής του διαγωνισμού EPSO/AD/130/08, τον οποίο διοργάνωσε η Ευρωπαϊκή Υπηρεσία Επιλογής Προσωπικού (EPSO), να μην επιτρέψει συμμετοχή της προσφεύγουσας στην προφορική δοκιμασία και να μην την εγγράψει στον πίνακα επιτυχόντων.
Διατακτικό
Το Γενικό Δικαστήριο διατάσσει:
1)      Απορρίπτει την προσφυγή ως προδήλως απαράδεκτη καθόσον βάλλει κατά της από 14 Σεπτεμβρίου 2009 αποφάσεως της EPSO, κατά το μέτρο που αφορά το ζήτημα της δυνατότητας της προσφεύγουσας να μετάσχει στην εν λόγω προφορική δοκιμασία.
2)      Απορρίπτει την προσφυγή ως προδήλως νόμω αβάσιμη καθόσον βάλλει κατά της από 23 Ιουλίου 2009 αποφάσεως της EPSO η οποία διατηρεί τον απορριπτικό βαθμό 18/40 στην τελευταία γραπτή δοκιμασία c) και δεν επιτρέπει συμμετοχή της E. Cuallado Martorell στην προφορική δοκιμασία του διαγωνισμού.
3)      Η E. Cuallado Martorell και η Ευρωπαϊκή Επιτροπή θα φέρουν έκαστη τα δικά της δικαστικά έξοδα όσον αφορά τη διαδικασία αναιρέσεως ενώπιον του Γενικού Δικαστηρίου.
4)      Καταδικάζει την E. Cuallado Martorell στα δικαστικά έξοδα της διαδικασίας αναπομπής ενώπιον του Δικαστηρίου Δημόσιας Διοίκησης και ενώπιον του Γενικού Δικαστηρίου.